Title: กฎกระทรวง ฉบับที่ 16 (พ.ศ. 2537) ออกตามความในพระราชบัญญัติรถยนต์ พ.ศ. 2522

กฎกระทรวง
ฉบับที่ ๑๖
(พ.ศ. ๒๕๓๗)
ออกตามความในพระราชบัญญัติรถยนตร์
พ.ศ. ๒๕๒๒[๑]

อาศัยอำนาจตามความในมาตรา ๕ (๕) แห่งพระราชบัญญัติรถยนตร์
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนตร์ (ฉบับที่ ๗) พ.ศ. ๒๕๓๐
รัฐมนตรีว่าการกระทรวงคมนาคม ออกกฎกระทรวงไว้ ดังต่อไปนี้

ข้อ ๑ 
ให้ยกเลิกกฎกระทรวง ฉบับที่ ๒๒ (พ.ศ. ๒๕๒๗) ออกตามความในพระราชบัญญัติรถยนตร์
พ.ศ. ๒๕๒๒

ข้อ ๒ 
ในกฎกระทรวงนี้
รถยนตร์รับจ้าง หมายความว่า รถยนตร์รับจ้างประเภทรถยนตร์รับจ้างบรรทุกคนโดยสารไม่เกินเจ็ดคนที่จดทะเบียนในเขตกรุงเทพมหานครก่อนวันที่
๑๗ เมษายน ๒๕๓๕ หรือที่นำมาจดทะเบียนแทนรถยนตร์รับจ้างดังกล่าว

ข้อ ๓  รถยนตร์รับจ้าง
ให้ใช้สีเดิมตามที่ได้รับอนุมัติจากนายทะเบียน เว้นแต่
(๑) เป็นรถยนตร์รับจ้างที่บริษัทจำกัดหรือสหกรณ์นำมาจดทะเบียนแทนรถยนตร์รับจ้างคันเดิม
หรือเป็นกรณีที่บริษัทจำกัดหรือสหกรณ์ได้โอนทะเบียนรถยนตร์รับจ้างไปเป็นของ
นิติบุคคลอื่น ให้ใช้สีน้ำเงินและสีเทา (บรอนซ์เงิน) เป็นสีของตัวถังรถ
โดยสีน้ำเงินให้เริ่มตั้งแต่
ด้านล่างสุดของตัวถังจนถึงที่ปิดเปิดประตูเป็นแนวขนานกับพื้นตลอดรอบตัวถัง
และสีเทา 
(บรอนซ์เงิน) ให้เริ่มถัดจากสีน้ำเงินจนถึงด้านบนของหลังคารถ หรือ
(๒) เป็นกรณีที่ได้เปลี่ยนจากการประกอบการรับจ้างบรรทุกคนโดยสาร
โดยใช้รถยนตร์รับจ้างบรรทุกคนโดยสารไม่เกินเจ็ดคนที่ดำเนินการโดยสหกรณ์
ไปเป็นการดำเนินการโดยบุคคลธรรมดา หรือเป็นกรณีที่บริษัทจำกัดหรือสหกรณ์ได้โอนทะเบียนรถยนตร์รับจ้างไปเป็นของบุคคลธรรมดา
ให้ใช้สีดำและสีเหลืองเป็นสีของตัวถังรถ
โดยสีดำให้เริ่มตั้งแต่ด้านล่างสุดของตัวถังจนถึงที่ปิดเปิดประตูเป็นแนวขนานกับพื้นตลอดรอบตัวถัง
และสีเหลืองให้เริ่มถัดจากสีดำจนถึงด้านบนของหลังคารถ

ข้อ ๔  รถยนตร์รับจ้างต้องมีเครื่องหมาย
อักษรย่อชื่อจังหวัด และหมายเลขทะเบียน ตามลักษณะ สี ขนาด
และตำแหน่งตามระเบียบที่อธิบดีกรมการขนส่งทางบกกำหนด
การขอแก้ไขทะเบียนเปลี่ยนแปลงประเภทรถยนตร์รับจ้างเป็นรถยนตร์ส่วนบุคคล

ต้องลบเครื่องหมายตามวรรคหนึ่งออก

ข้อ ๕ 
ในกรณีที่ผู้ขับรถยนต์รับจ้างไม่ประสงค์จะทำการรับจ้างบรรทุกคนโดยสาร ให้แสดงเครื่องหมายงดรับจ้างบรรทุกคนโดยสารไว้ที่หน้ารถด้านซ้ายของผู้ขับรถ
โดยให้สามารถมองเห็นได้ชัดเจนจากภายนอกรถทั้งในเวลากลางวันและกลางคืน
เครื่องหมายงดรับจ้างบรรทุกคนโดยสารตามวรรคหนึ่ง
ต้องมีลักษณะเป็นแผ่นป้ายรูปสี่เหลี่ยมผืนผ้ามีพื้นสีขาวขนาดไม่น้อยกว่า ๑๐ x ๒๒
เซนติเมตร และมีเส้นกรอบสีแดงหนาไม่น้อยกว่า ๐.๕ เซนติเมตร ตรงกลางมีตัวอักษรสีแดงคำว่า
งดรับจ้าง ขนาดสูงไม่น้อยกว่า ๕ เซนติเมตร และหนาไม่น้อยกว่า ๐.๖ เซนติเมตร

ให้ไว้ ณ วันที่ ๔ สิงหาคม พ.ศ. ๒๕๓๗
จรัส  พั้วช่วย
รัฐมนตรีช่วยว่าการกระทรวงคมนาคม ปฏิบัติราชการแทน
รัฐมนตรีว่าการกระทรวงคมนาคม

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรกำหนดสีและเครื่องหมายสำหรับรถยนตร์รับจ้างประเภทรถยนตร์รับจ้างบรรทุกคนโดยสารไม่เกินเจ็ดคนที่จดทะเบียนในเขตกรุงเทพมหานครก่อนวันที่
๑๗ เมษายน ๒๕๓๕ หรือที่นำมาจดทะเบียนแทนรถยนตร์รับจ้างดังกล่าว เพื่อป้องกันมิให้รถยนต์รับจ้างดังกล่าวใช้สีและเครื่องหมายแตกต่างไปจากที่ได้รับอนุมัติจากนายทะเบียนหรือใช้สีและเครื่องหมายซ้ำหรือคล้ายคลึงกับที่นายทะเบียนกำหนดขึ้นใหม่
และเพื่อป้องกันการปฏิเสธไม่รับจ้างบรรทุกคนโดยสารโดยไม่มีเหตุผลอันสมควร  ทั้งนี้ เพื่อประโยชน์ในการตรวจสอบและควบคุมรถยนตร์รับจ้างดังกล่าว
 จึงจำเป็นต้องออกกฎกระทรวงนี้

สิทธิกานต์/ปรับปรุง
๔ เมษายน
๒๕๖๒

วศิน/ตรวจ
๙ เมษายน
๒๕๖๒

[๑] ราชกิจจานุเบกษา
เล่ม ๑๑๑/ตอนที่ ๓๖ ก/หน้า ๓๗/๒๔ สิงหาคม ๒๕๓๗